LUFUNJISHO 15
Bakulumpe mu Kipwilo Bakwasha Byepi Kipwilo?
Kechi tuji na bantangi bo tupa mali mu jibumba jetu ne. Pano bino byonka byo kyajinga kimye kyatendekele kipwilo kya bena Kilishitu, bakalama bafikilamo batongolwa ‘kufunga jitanga ja Lesa.’ (Byubilo 20:28) Bano bakulumpe mu kipwilo ke banabalume bakoma ku mupashi batangijila ne kufunga kipwilo, “kechi na muchima wa kukeba kumwenamo mali ne, bino na muchima yense.” (1 Petelo 5:1-3) Betwingijila byepi?
Betuta muchima kabiji betuzhikijila. Bano bakulumpe batangijila ne kukwasha ba mu kipwilo kufwenya kwipi ne Lesa. Bayuka kuba’mba Lesa ye wibapa uno mwingilo wanema bingi. Kechi bobila bunkambo bantu banji ne, pa kuba betulengela kumwingijila bulongo na lusekelo. (2 Kolinda 1:24) Byonkatu kafunga byo alama mikooko yanji yonse, ne bakulumpe mu kipwilo nabo bebikako kuyuka bonse mu kipwilo pa muntu pa muntu.—Byambo bya Maana 27:23.
Betufunjisha bya kuba kyaswa muchima wa Lesa. Pa mulungu pa mulungu, bakulumpe mu kipwilo batangijila kupwila pa kuba’mba bakoseshe lwitabilo lwetu. (Byubilo 15:32) Bano banabalume batangijila ne mwingilo wa kusapwila, twingila nabo kabiji betufunjisha ne bya kwingila mu mbaji yapusana pusana ya mwingilo wetu.
Betutundaika pa muntu pa muntu. Pa kuba’mba betukwashe kukosesha bulunda bwetu ne Yehoba pa muntu pa muntu, bakulumpe mu kipwilo bakonsha kwiya ku nzubo nangwa kwisamba ne atweba pa Nzubo ya Bufumu ne kwitukwasha nangwa kwitutekenesha na Binembelo.—Yakoba 5:14, 15.
Bakulumpe mu kipwilo kechi bengilatu mingilo ya mu kipwilo ne, baya ne ku nkito kabiji baji ne na mingilo ikwabo ya kisemi ikebewa kimye kyabaya. Twafwainwa kwibanemeka bano balongo betu pa byo bengila na ngovu.—1 Tesalonika 5:12, 13.
Bakulumpe mu kipwilo baji na ñanyi mwingilo?
Bakulumpe mu kipwilo bamwesha byepi byo betuta muchima pa muntu pa muntu?
run_Latn cjk_Latn bem_Latn bem_Latn bem_Latn bem_Latn bem_Latn bem_Latn bem_Latn